钦定古今图书集成/方舆汇编/职方典/第1182卷 > 《左黄州表》元·结
## 钦定古今图书集成/方舆汇编/职方典/第1182卷 > 《左黄州表》元·结

乾元己亥，赞善大夫左振出为黄州刺史。下车，黄人
歌曰：“我欲逃乡里，我欲去坟墓。左公今既来，谁忍弃
之去？”於戏！天下兵兴，今七年矣。淮河之北，千里荒草。
自关以东，海滨之南，屯兵百万，不胜征税。岂独黄人，
能使其人不忍去者，谁曰不可颂乎？后一岁，黄人又
歌曰：“吾乡有鬼巫，惑人人不知。”天子正尊信左公，能
“杀之。”於戏！近年以来，以阴阳变怪，鬼神之道，罔上惑
下，得尊重于当时者，日见斯人。黄之巫女，亦以妖妄
得蒙恩泽，朝廷不问，州县惟其意。公忿而杀之，则彼
可诛戮，岂独巫女？如左公者，谁曰不可颂乎？三迁侍
御史，判金州刺史。将去黄，黄人多去思，故为黄人作
表上左公。左公历官及黄之门生故吏与巫女事，则
《南阳左公》悉记之。